CELEX: 32015R0378
Language: et
Date: 2015-03-02 00:00:00
Title: Komisjoni rakendusmäärus (EL) 2015/378, 2. märts 2015 , milles sätestatakse Euroopa Parlamendi ja nõukogu määruse (EL) nr 514/2014 rakenduseeskirjad seoses raamatupidamisarvestuse iga-aastase kontrolli korra ja rakendusaktidega vastavuse kontrolli korra rakendamisega

7.3.2015   
            
            
               ET
            
            
               Euroopa Liidu Teataja
            
            
               L 64/30
            
         KOMISJONI RAKENDUSMÄÄRUS (EL) 2015/378,
   2. märts 2015,
   milles sätestatakse Euroopa Parlamendi ja nõukogu määruse (EL) nr 514/2014 rakenduseeskirjad seoses raamatupidamisarvestuse iga-aastase kontrolli korra ja rakendusaktidega vastavuse kontrolli korra rakendamisega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted, (1) eriti selle artikli 45 lõiget 2 ja artikli 47 lõiget 6,
   ning arvestades järgmist:
   
               (1)
            
            
               Komisjon peaks tegema otsuse iga riikliku programmi raamatupidamisarvestuse iga-aastase kontrolli ja heakskiitmise kohta ning raamatupidamisarvestuse rakendusaktidega vastavuse kontrolli kohta. Seetõttu tuleks sätestada nende ülesannete rakendamiseks ette nähtud meetmed, sealhulgas komisjoni ja liikmesriikide vahelise teabevahetuse kord ja tähtajad, millest tuleb iga juhtumi puhul kinni pidada.
            
         
               (2)
            
            
               Määrus (EL) nr 514/2014 ja seega ka käesolev määrus on Ühendkuningriigi ja Iirimaa suhtes siduvad.
            
         
               (3)
            
            
               Ilma et see piiraks määruse (EL) nr 514/2014 põhjenduse 47 kohaldamist, ei ole määrus (EL) nr 514/2014 ega ka käesolev määrus siduvad Taani suhtes.
            
         
               (4)
            
            
               Selleks et käesolevas määruses sätestatud meetmeid oleks võimalik viivitamata kohaldada ja et ühegi liikmesriikide esitatud maksetaotluse ettevalmistamine ei viibiks, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
            
         
               (5)
            
            
               Käesoleva määrusega ette nähtud meetmed on kooskõlas Varjupaiga-, Rände-, Integratsioonifondi ning Sisejulgeolekufondi komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Raamatupidamisarvestuse iga-aastane kontroll ja heakskiitmine
   1.   Komisjon hindab iga komisjoni rakendusmääruse (EL) 2015/377 (2) artiklis 1 viidatud aastabilansimakse maksetaotluses nimetatud projekti vastavust määruses (EL) nr 514/2014 määratletud erimääruste eesmärkidele ning määruse (EL) nr 514/2014 artikli 14 kohaselt heaks kiidetud riikliku programmi eesmärkidele.
   Aastabilansi tasumise üle otsuse langetamisel arvestab komisjon teabega, mis on esitatud:
   
               a)
            
            
               rakendamise aastaaruandes, millele on osutatud määruse (EL) nr 514/2014 artiklis 54;
            
         
               b)
            
            
               aastabilansimakse maksetaotluses, millele on osutatud komisjoni rakendusmääruse (EL) 2015/377 artiklis 1.
            
         2.   Komisjon kontrollib ja kiidab heaks kõik raamatupidamisarvestuses deklareeritud summad, kui esitatud raamatupidamisarvestuses ei ole kahtlust nende täielikkuse, täpsuse ja õigsuse kohta.
   3.   Komisjon võib nõuda täiendavat teavet ebatäieliku või ebaselge informatsiooni esitamise, erimeelsuste, tõlgenduserinevuste või igasuguse muu vasturääkivuse tõttu, mis on seotud maksetaotlusega.
   4.   Asjaomane liikmesriik peab komisjoni nõudmisel esitama täiendava teabe vastavas nõudes määratud tähtpäevaks. Põhjendatud juhtudel võib komisjon liikmesriigi taotluse põhjal, mis on esitatud enne tähtpäeva möödumist, nõustuda teabe esitamise tähtpäeva pikendamisega ning määrata uue tähtpäeva.
   Juhul kui asjaomane liikmesriik ei esita täiendavat teavet määratud tähtpäevaks või kui vastus ei ole rahuldav, võib komisjon teha kontrollimise ja heakskiitmise otsuse tema käsutuses oleva teabe alusel.
   5.   Komisjon teavitab liikmesriiki oma otsusest aastabilansi tasumise kohta, sealhulgas tasumata arvete või tasumata raamatupidamisarvestusse kirjendatud summade põhjustest.
   Juhul kui komisjon ei ole tasunud arveid või raamatupidamisarvestusse kirjendatud summasid, võib liikmesriik esitada täiendavat teavet, et nõuda arvete või summade uut läbivaatamist järgneval eelarveaastal.
   6.   Juhul kui komisjoni tehtud makse on väiksem kui liikmesriigile määruse (EL) nr 514/2014 artikli 35 lõike 2 kohaselt makstud eelmakse iga-aastane summa, tasaarvestatakse eelmakse vastava summa ulatuses. Kõik veel tasaarvestamata eelmakse summad tasaarvestatakse järgmise iga-aastase kontrolli ja heakskiitmise käigus.
   7.   Ainult juhul, kui liikmesriik ei esita aastabilansimakse maksetaotlust vastavalt määruse (EL) nr 514/2014 artiklile 44, tasaarvestatakse veel tasaarvestamata iga-aastane eelmakse sama kontrolli- ja heakskiitmistegevuse käigus.
   8.   Tasaarvestatud summadele kohaldatakse käesoleva artikli lõikeid 1–5 mutatis mutandis.
   Artikkel 2
   Komisjoni tehtav vastavuse kontroll ja finantskorrektsioonid
   1.   Kui komisjoni hinnangul ei ole tehtud kulutused liidu ja riigisiseste eeskirjadega kooskõlas, edastab ta kontrollimise tulemused asjaomasele liikmesriigile ja täpsustab vajalikud parandusmeetmed, et edaspidi tagada eeskirjadele vastavus, ja märgib finantskorrektsioonide taseme, mis tema arvates on tema järeldustega vastavuses.
   Kõnealune teatis peab olema kooskõlas määruse (EL) nr 514/2014 artikli 47 lõikega 5 ning see peab sisaldama viidet käesolevale artiklile.
   2.   Liikmesriik peab vastama kahe kuu jooksul pärast teatise kättesaamist. Liikmesriik võib oma vastuses eelkõige:
   
               a)
            
            
               tõendada komisjonile, et projekt(id) on rahastamiskõlblik(ud);
            
         
               b)
            
            
               tõendada komisjonile, et mittevastavuse ulatus või riikliku programmi jaoks ette nähtud liidu toetusega kaasnev risk on komisjoni hinnatust väiksem;
            
         
               c)
            
            
               teatada komisjonile liidu ja riigisiseste eeskirjade järgimise tagamiseks võetavatest parandusmeetmetest ja nende jõustumise kuupäevast ning
            
         
               d)
            
            
               teatada komisjonile, kas kahepoolset kohtumist peetakse kasulikuks.
            
         Põhjendatud juhtudel ja liikmesriigi põhjendatud taotluse korral võib komisjon lubada kahekuulise tähtaja pikendamist veel maksimaalselt kahe kuu võrra. Taotlus tuleb komisjonile esitada enne esialgse kahekuulise tähtaja möödumist.
   3.   Komisjon edastab liikmesriigile ametlikult järeldused, mis on tehtud vastavuskontrolli käigus saadud teabe alusel.
   4.   Komisjon võtab pärast liikmesriigile järelduste edastamist vajaduse korral määruse (EL) nr 514/2014 artikli 47 alusel vastu otsuse või mitu otsust liidu eeskirjade rikkumisega seotud kulude väljajätmise kohta liidu rahastamisest.
   Komisjon võib teha järjestikuseid vastavuskontrolle seni, kuni liikmesriik on parandusmeetmed rakendanud.
   Artikkel 3
   Otsus mitte alustada või mitte jätkata vastavuskontrolli menetlust
   Komisjon võib otsustada mitte alustada või mitte jätkata määruse (EL) nr 514/2014 artikli 47 kohast vastavuskontrolli menetlust, kui ta leiab, et mittevastavuse korral tehtav võimalik finantskorrektsioon ei ületa 50 000 eurot ja moodustab vähem kui 2 % mittevastavaks arvatud konkreetsetest kuludest.
   Artikkel 4
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja aluslepingute kohaselt liikmesriikides vahetult kohaldatav.
      Brüssel, 2. märts 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 150, 20.5.2014, lk 112.
   
      (2)  Komisjoni rakendusmäärus (EL) 2015/377, 2. märts 2015, millega määratakse kindlaks aastabilansi tasumise jaoks vajalike dokumentide näidised vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (vt käesoleva Euroopa Liidu Teataja lk 17).